***Kedves egybegyűltek, püspökiek és püspökiről elszármazottak.***

*Köszönöm szépen a szervezőknek, hogy lehetőséget biztosítottak arra, hogy a Kitelepítettek Emléknapja alkalmából megoszthatom Önökkel a gondolataimat.*

*Fájó látni, hogy egyre fogynak azok, akik személyes tapasztalatként tudnák elmondani Önöknek, hogy miként élték meg és élték túl azokat a hetvenegy év előtti szörnyű napokat és heteket, amikor állampolgárságuktól és munkalehetőségüktől megfosztva, megtűrt személyekként tartotta számon őket a bosszúszomjas csehszlovák hatalom.*

*Én kicsiny gyerekként nem emlékezhetek semmire, hiszen alig múltam egy éves, amikor családomat menekülésre kényszerítette a Csehországba deportálás fenyegető réme. Ernő bátyám már nagyobb volt, visszaemlékezésében így idézi fel azt az időszakot, amikor a felvidéki magyarság valamennyi tagját felelősé tették a II. Világháború eseményeiért.*

*„Röviddel a háború befejeztével, 1945-ben Pozsonypüspökin, úgy mint szomszédságban, Szunyogdin, Vereknyén, Főréven látszólag az élet kezdett visszatérni a régi kerékvágásba, Árpi öcsémmel újonnan érkezett kistestvérkénkkel - Sanyikával voltunk elfoglalva a legtöbbet, de lassacskán rádöbbentünk, hogy valami förtelem van kialakulóban. Itt-ott hallottuk, amikor a felnőttek suttogva adták szájról szájra a legújabb riasztó híreket.*

*Új törvény tiltotta a német és magyar nyelv nyilvános használatát. Nagyanyám sírva jött haza egyszer a belvárosból. Aszóban vagy a Tetában volt nővérével - Teréz nénivel - vásárolni valamit, beszélgetésükre felfigyelt a zsandár és minden kiejtett magyar szóért 50 korona büntetést rótt ki rájuk. Horváth János tanítóbácsit is elvitték a rendőrök, temetésén azt mondták, hogy öngyilkos lett. Helyébe egy nagyon fiatal Clark Gable bajuszos, sötétbarna, göndör hajú tanító került hozzánk, valahonnét Morvaországból. Ladislav Longaver volt a neve. Egy szót se tudott a nyelvünkön. Az egész osztályunk némán ült, amikor beszélt, nem értettük egy szavát sem, de amikor mutatóujját hajlítgatva azt mondta, hogy „Poty szem!” megtanultuk, hogy hozzá kellett somfordálnunk egy pofonért, vagy pajesz csavarásért.*

*Egy nap beállított hozzánk két sötét ruhás idegen ember. Rosszat sejtve húztam meg magam az udvarunk sarkában, amíg el nem mentek. Rövidesen jött át hozzánk a két szomszédasszony: Kissné és Fodorné. Riadtan próbálgatták kitalálni, mi lesz a kimenetele annak, hogy tudomására adták mindenkinek: szerepelnek azon a listán, amelyen mindazoknak a neve rajta van, akik Felvidék anyaországhoz való visszacsatolásáért 1939-ben tüntettek a községháza előtt.*

*Apu magába roskadva jött haza egy nap. Anyunak mondta, hogy az új gyárigazgató behívatta őt az irodájába és kezébe nyomta az azonnali felmondást. Apu „miért” kérdésére csak azt a válaszolta, hogy: „mert magyar vagy”. A kijárathoz vezették, még a személyes holmijait sem engedték, hogy magával vigye.*

*Esténként apám kivitt a vasútállomásra. Minden lezárt marhavagonban két magyar családot gyömöszöltek be. Amint megtudtuk, irány Cseh- és Morvaország, ahol az ottani elkobzott német földek új cseh tulajdonosai beadták igényüket ennyi és ennyi magyar alkalmazására. Így lettek a felvidéki magyar értelmiségiekből és tehetős gazdaemberekből istállókat és disznóólakat takarító rabszolgák.*

*Hamarosan Pozsonyra és környékére került a sor. Suttogva adták házról-házra az események alakulását. Késő este bekopogtak a zsandárok a kiszemeltek ajtaján, kézbesítve a parancsot a kitelepítésre. Sírva, kapkodva csomagoltak. Egy rendőr a ház előtt, másik: hátul. Senki se be, se ki nem mehetett. Kora reggel jött a teherautó, ami ráfért vitték a vasútra, ami maradt az lefoglalták.”*

*Ernő bátyámtól visszavéve a szót, azzal szeretném folytatni, hogy családunk nem várta meg míg mi is sorra kerüljünk. 1947. február 2-án éjjel 60 püspöki családdal együtt a befagyott Duna jegén átszöktünk Magyarországra.*

*Mi megmenekültünk azoktól a megpróbáltatásoktól, amit a szülőföldjükön maradtak hosszú évtizedekig kénytelenek voltak elviselni. Minden tiszteletet megérdemelnek Önök, akik mindennek ellenére meg tudták őrizni a magyarságukat.*

*A világ változik, de most sincs könnyű dolguk. Az asszimiláció fenyegető veszélye állandóan**jelen van. A megmaradásukhoz erőt meríthetnek az anyaország egyre fokozódó támogatásából és abból a tényből, hogy Magyarország a Visegrádi négyek vezetőjeként az elzüllő Európa közepén megőrizte és meg is fogja őrizni erős keresztény hitét és hagyományait, szövetségeivel példát mutatva az egész kontinensnek.*

*Köszönöm, hogy meghallgattak!*

*2018.10*.07-én. Szelepcsényi Sándor